**Predkladacia správa**

Národná rada Slovenskej republiky svojím uznesením č. 1846 z 23. septembra 2005, v znení neskorších aktualizácií, vzala na vedomie návrh na aktualizáciu vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov OS SR do orgánov vojenského zastúpenia pri NATO/EÚ a do vojenských štruktúr NATO/EÚ (ďalej len „vojenské zastúpenie“) a vyslovila súhlas s vyslaním príslušníkov ozbrojených síl Slovenskej republiky do tohto vojenského zastúpenia.

Cieľom predloženého materiálu je aktualizácia vojenského zastúpenia, ktorá reaguje na platné medzinárodné záväzky SR voči spojencom v NATO a EÚ a bilaterálne dohovory s partnermi. Rozšírenie vojenského zastúpenia súčasne súvisí s realizáciou opatrení v oblasti obrany a odstrašenia na východnom krídle NATO.

Materiál sa predkladá v súlade s čl. 86 písm. l) Ústavy Slovenskej republiky, na základe ktorého Národná rada Slovenskej republiky vyslovuje súhlas na vyslanie ozbrojených síl mimo územia Slovenskej republiky, ak nejde o prípad uvedený v č. 119 písm. p). Zároveň ozbrojené sily plnia okrem iného aj úlohy mimo územia Slovenskej republiky vyplývajúce zo zastupovania Slovenskej republiky v medzinárodnej organizácii alebo úlohy medzinárodného vojenského veliteľstva v súlade s § 4, odsek 3 zákona č. 321/2002 o ozbrojených silách Slovenskej republiky v znení neskorších predpisov.

V súvislosti so zabezpečením krátkodobého vyslania personálu ozbrojených síl Slovenskej republiky v roku 2024 sa uvedeným materiálom dočasne zvyšujú tzv. celkové mandátové počty príslušníkov ozbrojených síl Slovenskej republiky vo vojenskom zastúpení mimo územia Slovenskej republiky. Rozpočtové krytie pre navýšenie reálneho počtu vojenského zastúpenia vo vojenských štruktúrach NATO/EÚ zo 107 na 111 príslušníkov ozbrojených síl Slovenskej republiky, bude zabezpečené prerozdelením limitu finančných prostriedkov vyčlenených pre profesionálnych vojakov ozbrojených síl Slovenskej republiky.

Materiál tak má vplyv na rozpočet verejnej správy. Negatívny vplyv na rozpočet verejnej správy bude v plnom rozsahu pokrytý v rámci limitov výdavkov a počtu zamestnancov stanovených v kapitole Ministerstva obrany SR v rozpočte verejnej správy na rok 2024. Súčasne však materiál nemá vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyv na služby verejnej správy pre občana, či na manželstvo, rodičovstvo a rodinu.

S predkladaným návrhom vláda Slovenskej republiky vyslovila súhlas na 36. rokovaní vlády Slovenskej republiky.